༈ «བླ་མ་པདྨ་ཁྲག་འཐུང་ལས༔ ཕྲིན་ལས་ལྔ་སྒྲུབ་ཀྱི་བརྒྱུད་འདེབས་བཞུགས་སོ༔» རྗེ་བཙུན་ཐོད་ཕྲེང་རིགས་འདུས་ལྷ་ལ་འདུད༔ «ས་མ་ཡ༔ དེ་ཡང་ཟབ་མོ་གསང་བ་ཡེ་ཤེས་ཀྱི་རྒྱུད་ནས་ལེགས་པར་འབྱུང་བའི་བླ་མ་ཕྲིན་ལས་ལྔ་ལྟར་སྒྲུབ་པ་ལ་སྔོན་དུ་འགྲོ་བའི་སྐྱབས་ཡུལ་ཐེག་པ་རིན་པོ་ཆེ་ཉེར་ལེན་བགྱིད་པའི་ཆེད་དུ་དཀྱིལ་འཁོར་སྤྲོས་བཅས་དང་སྤྲོས་མེད་གོ་རིམ་ཅི་ལྟར་འདུག་ཀྱང་དགོས་པའི་ཆ་ལག་ཁྲིགས་བསྡེབས་སུ་བརྒྱུད་རིམ་བརྒྱུད་པའི་གསོལ་འདེབས་འབད་པ་ནི༔ ཐོག་མར་རྣམ་སྣང་ཆོས་དང་ལྡན་ཞིང་ཕན་སེམས་བླ་མེད་དམ་པའི་དགེ་བས་རབ་ཏུ་བསྐུལ་ཞིང་དམ་བཅའི་གཟེར་གསུམ་འཆུག་མེད་དུ་གནས་པའི་ངང་ལ་འདི་ལྟར་གདབ་པའོ༔» ན་མོ༔ མདུན་གྱི་ནམ་མཁར་ཆོས་དབྱིངས་སྐྱེ་མེད་ངང༔ མ་བཅོས་སྟོང་ཉིད་ཨེ་ཡི་འཕྲོ་འདུ་ལས༔ རང་བྱུང་ལྷུན་གྲུབ་འོད་ཀྱི་གཞལ་ཡས་ཁང་༔ ཕྱི་ནང་གཞལ་འདས་བཀོད་པ་རབ་རྒྱས་པའི༔ འཇའ་ཚོན་དཔུང་བཞིན་ཁྱོན་ཀྱང་ཡངས་པའི་དབུས༔ དྲི་མེད་གདོད་མའི་མཚོ་དཀྱིལ་པད་སྡོང་རྩེར༔ ཆགས་མེད་སྐྱོན་བྲལ་འོད་སྐུར་སྤྲུལ་པའི་ལྷ༔ རྗེ་བཙུན་ཆེན་པོ་པདྨ་ཐོད་ཕྲེང་རྩལ༔ དཀར་དམར་མདངས་ལྡན་དྲི་མེད་གཟི་འབར་བ༔ མཚན་དཔེའི་སྐུ་ལ་རྒྱན་ཀུན་རབ་རྫོགས་པའི༔ ཕྱག་མཚན་ལ་སོགས་ཆ་ཤས་མ་ཉམས་པར༔ དཔའ་ལ་རབ་ཏུ་བཞད་ཅིང་བཞུགས་པ་ཡི༔ འཁོར་ཡུག་རབ་ཏུ་བསྐོར་བའི་སྐྱབས་ཡུལ་ལྷ༔ སྐར་འཚོགས་གྲངས་བཞིན་ཆུ་ཟླའི་སྣང་ངོར་ལྟར༔ མ་འདྲེས་གསལ་བཞིན་གསོལ་བ་འདི་ལྟར་དུ༔ སྐུ་གསུམ་བླ་མ་བསྒྲུབ་པར་དམ་བཅའོ༔ ཨེ་མ་ཧོཿ ཀ་དག་བདེ་བ་ཆེན་པོའི་ཀློང་ཡངས་ནས༔ ཆོས་སྐུ་འོད་མི་འགྱུར་ལ་གསོལ་བ་འདེབས༔ འཇའ་ལུས་མཁའ་སྤྱོད་འགྲུབ་པར་བྱིན་གྱིས་རློབས༔ མ་འགགས་ཡེ་ཤེས་དབྱིངས་ཀྱི་ཕོ་བྲང་ནས༔ ལོངས་སྐུ་སྤྱན་རས་གཟིགས་ལ་གསོལ་བ་འདེབས༔ ཅིར་སྣང་སྒྱུ་མ་རྟོགས་པར་བྱིན་གྱིས་རློབས༔ རྔ་ཡབ་པདྨ་འོད་ཀྱི་གཞལ་ཡས་ནས༔ སྤྲུལ་སྐུ་ཨོ་རྒྱན་རྗེ་ལ་གསོལ་བ་འདེབས༔ སྐྱེ་འཆི་འཁྲུལ་འཛིན་ཞིག་པར་བྱིན་གྱིས་རློབས༔ ཟབ་ལམ་བདེ་ཆེན་གསང་བའི་ཕོ་བྲང་ནས༔ དབྱིངས་ཕྱུག་མནྡ་ར་བར་གསོལ་བ་འདེབས༔ སྙན་བརྒྱུད་ཀློང་དུ་གྲོལ་བར་བྱིན་གྱིས་རློབས༔ ཤེས་རབ་ཡེ་ཤེས་མཆོག་གི་ཕོ་བྲང་ནས༔ མཚོ་རྒྱལ་རྣལ་འབྱོར་མ་ལ་གསོལ་བ་འདེབས༔ བརྡ་བཞི་མངོན་དུ་གྲོལ་བར་བྱིན་གྱིས་རློབས༔ སྐུ་གསུམ་དོན་སྟོན་བརྒྱུད་པའི་ཕོ་བྲང་ནས༔ འཕགས་མཆོག་རིགས་གསུམ་མགོན་པོར་གསོལ་བ་འདེབས༔ ཚིག་དོན་རྒྱུད་ལ་འབྱོངས་པར་བྱིན་གྱིས་རློབས༔ བདེ་ཆེན་དབང་དྲག་འབར་བའི་ཕོ་བྲང་ནས༔ དམར་ནག་མེ་ཕྲེང་སྐུ་ལ་གསོལ་བ་འདེབས༔ བདུད་བཞི་འཇིགས་བརྒྱད་འདུལ་བར་བྱིན་གྱིས་རློབས༔ ཕྲིན་ལས་རྣམ་བཞི་ལྷུན་གྲུབ་ཕོ་བྲང་ནས༔ དྲག་པོ་རིགས་བཞིའི་ལྷ་ལ་གསོལ་བ་འདེབས༔ ལས་བཞི་ལྷུན་གྱིས་འགྲུབ་པར་བྱིན་གྱིས་རློབས༔ སྤྲུལ་པ་རྣམ་བཞི་འགྱེད་པའི་ཕོ་བྲང་ནས༔ ཕྲིན་ལས་དེར་སྟོན་ལྷ་ལ་གསོལ་བ་འདེབས༔ དུས་མིན་འཆི་བ་འཇོམས་པར་བྱིན་གྱིས་རློབས༔ གཞན་ཡང་ཕོ་བྲང་གནས་ཡུལ་མ་ལུས་ནས༔ དཀྱིལ་འཁོར་ཡོངས་རྫོགས་ལྷ་ལ་གསོལ་བ་འདེབས༔ མཆོག་ཐུན་འབྲས་བུ་འགྲུབ་པར་བྱིན་གྱིས་རློབས༔ ཧཱུྃ༔ རྗེ་བཙུན་ཆེན་པོ་ཨོ་རྒྱན་རིན་པོ་ཆེ༔ ཟོལ་མེད་བདག་གིས་རེ་ལྟོས་ཉིད་ལས་མེད༔ སྐུ་བཞིའི་དབང་ཕྱུག་དམ་པས་ཐུགས་རྗེས་ཟུངས༔ བྱིན་གྱིས་རློབས་ཤིག་གསོལ་བ་སྙིང་ནས་འདེབས༔ སྐུ་ཡི་དབང་བསྐུར་བསྐྱེད་རིམ་ལྷ་ཡི་སྐུ༔ སྤྲུལ་སྐུའི་འགྲོ་དོན་ནུས་པར་བྱིན་གྱིས་རློབས༔ གསུང་གི་དབང་བསྐུར་ཟུང་འཇུག་སྔགས་ཀྱི་སྒྲ༔ ལོངས་སྐུའི་རང་རྩལ་རྫོགས་པར་བྱིན་གྱིས་རློབས༔ ཐུགས་ཀྱི་དབང་བསྐུར་རྫོགས་རིམ་ཀ་ནས་དག༔ ཆོས་སྐུའི་རྒྱལ་ས་ཟིན་པར་བྱིན་གྱིས་རློབས༔ བདེ་ཆེན་ཡེ་ཤེས་དབང་དྲག་འདུས་པའི་ལྷ༔ འདི་ནས་བརྩམས་ཏེ་ཟག་མེད་རྡོ་རྗེའི་སྐུ༔ རྩ་གསུམ་དཀྱིལ་འཁོར་བསྒྲུབ་པར་དམ་བཅའ་ནས༔ མི་འདའ་མི་འགྱུར་བླ་མེད་ཡེ་གྲོལ་ངང་༔ རང་དབྱིངས་ཨ་ཏིའི་རྒྱལ་ས་ཟིན་གྱུར་ཅིག༔ ཨོཾ་གུ་རུ་ཛྙཱ་ན་པདྨ་དྷཱ་ར་སརྦ་སིདྡྷི་ཧྲཱིཿ «ཞེས་གསོལ་བ་བཏབ་པས་མདུན་གྱི་ནམ་མཁའི་དཀྱིལ་འཁོར་ལྷ་ཚོགས་འོད་ཟེར་སྐུ་དང་ལུག་གུ་རྒྱུད་ཀྱི་རྣམ་པས་ཟ་འོག་སྣལ་མ་བརྒྱུད་ཅིང་མཐུད་པ་ལྟ་བུར་འུབ་ཀྱིས་བསྡུས་ནས་རང་ལ་ཐིམ་པས་རང་ལུས་ཡེ་ཤེས་ཆེན་པོའི་སྐུར་གྲོལ་ནས༔ ལྷན་སྐྱེས་ཀྱི་དགའ་བ་ཉམས་སུ་མྱོང་ཞིང་༔ བདེ་གསལ་མི་རྟོག་པའི་རྟོགས་པ་མངོན་དུ་གྱུར་ཏེ༔ རང་བཞིན་ལྷུན་གྲུབ་རོལ་པའི་ཏིང་འཛིན་ལ་གནས་པའི་ངང་ལ་ཅི་འཚམས་སུ་བཞག་གོ༔ ཞེས་པས་གནད་ནི་སྐུ་གསུམ་བླ་མའི་རོལ་རྩེད༔ ཉམས་ལེན་རྒྱུན་གྱི་ཐིག་ལེ་རང་དབྱིངས་གཅིག་ཏུ་རྫོགས་པའི་མན་ངག་བླ་མ་རྩ་གསུམ་གྱི་སྔོན་འགྲོ་འཁྱེར་བདེ་ལ་རབ་ཏུ་ངེས་སོ༔» ས་མ་ཡ༔ «རབ་དབྱིངས་ཁྱོན་ལས་དཔག་དཔར་དཀའ་བའི་དཔྱིད༔ འཇོ་ལྡན་ཀུ་མི་ཏ་ཡི་ཕྲེང་བས་སྤེལ༔ གཟི་འབར་བརྒྱུད་པའི་ལམ་བཟང་འདྲེན་མཆོག་བཞག༔ མ་འོངས་ལས་འཕྲོ་ཅན་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ ཐེམ་རྒྱ༔ མི་ནུབ་རྒྱ༔ «ཁོ་བོ་ཨོ་རྒྱན་རྩ་གསུམ་གླིང་པས་མེ་སྤྲེལ་ལོར་འབྲི་གུང་གཞོ་སྟོད་ཏི་སྒྲོ་ནས་གདན་དྲངས་ཤིང་ཤོག་སེར་ནས་ཞལ་བཤུས་སོ།། །། »